b'\n_START_ARTICLE_\nJajce\n_START_PARAGRAPH_\nJajce (latinsko ovum) je pri ve\xc4\x8dini ptic, plazilcev in nevreten\xc4\x8darjev zigota, ki zunaj materinega telesa s svojo bolj ali manj trdo \xc2\xbblupino\xc2\xab\xc2\xa0varuje zarodek, preden se ta izle\xc5\xbee. Notranjost jajca zapolnjujejo predvsem hranljive snovi in voda, v katerih se razvija zarodek. Lastnosti \xc5\xbeivali, da se zarodek razvija v jajcu zunaj telesa, pravimo jajcerodnost  (ovoparija)._NEWLINE_Najve\xc4\x8dje jajce v \xc5\xbeivalskem kraljestvu pripada noju; z 1,5 kilograma je tudi najve\xc4\x8dja enoceli\xc4\x8dna struktura med danes \xc5\xbeive\xc4\x8dimi organizmi sploh, je pa manj\xc5\xa1a kot pri nekaterih vrstah izumrlih dinozavrov.\n_START_SECTION_\nPti\xc4\x8dje jajce\n_START_PARAGRAPH_\nPti\xc4\x8dja jajca nesejo samice. \xc4\x8cas valjenja se razlikuje glede na vrsto. Iz vsakega jajca se izvali en mladi\xc4\x8d. Povpre\xc4\x8dno \xc5\xa1tevilo jajc v gnezdu je od enega (kot pri kondorju) do okoli 17 (kot pri poljski jerebici). Nekatere ptice nesejo jajca, tudi ko niso oplojena._NEWLINE_Jajca raznih vrst ptic se med seboj razlikujejo po te\xc5\xbei in barvi, debelosti in strukturi jaj\xc4\x8dne lupine. Njihova barva je prilagojena kraju kjer ptice gnezdijo. (npr. kormoranova jajca so groba in kredasta)\n_START_SECTION_\nRast zarodka\n_START_PARAGRAPH_\nHrana malega zarodka sta rumenjak in beljak. Ko zarodek raste, se odpadne snovi nabirajo v posebni vre\xc4\x8dki. Rasto\xc4\x8di zarodek pred izvalitvijo skoraj napolni jajce. Za osvoboditev iz jajca nezvaljeni mladi\xc4\x8d uporabi zob na kljunu.\n_START_SECTION_\nRibje jajce\n_START_PARAGRAPH_\nRibja jajca imenujemo ikre, pogosta je zunanja oploditev.\n_START_SECTION_\nJajcerodni plazilci\n_START_PARAGRAPH_\nJajca plazilcev so pogosto gumijasta, na spol zarodka pa pogosto vpliva temperatura zunaj jajca.\n_START_SECTION_\nJajce dvo\xc5\xbeivk\n_START_PARAGRAPH_\nNamesto trdne lupine obdaja jajca dvo\xc5\xbeivk \xc5\xbeelatinast ovoj, samica jih izle\xc5\xbee v vodo._NEWLINE__NEWLINE_Edina \xc5\xbeive\xc4\x8da primera jajcerodnih sesalcev sta kljunati je\xc5\xbeek in kljuna\xc5\xa1.'